Illum il-Kummissjoni ppubblikat lista ta' 20 pest ta' kwarantina rregolati fit-territorju tal-UE li jikkwalifikaw bħala pesti ta' prijorità li għandhom l-agħar impatt ekonomiku, ambjentali u soċjali, fosthom iż-Xylella fastidiosa, il-ħanfusa Ġappuniża (Popillia japonica), is-susa Asjatika (Anoplophora glabripennis), il-Candidatus Liberibacter spp, li huwa l-aġent kawżali tal-marda tat-tħaddir taċ-ċitru u l-Phyllosticta citricarpa li huwa l-aġent li jikkawża l-marda tat-tbajja' suwed taċ-ċitru. L-Istati Membri se jkollhom iniedu l-kampanji ta' informazzjoni għall-pubbliku, iwettqu stħarriġ annwali, iħejju pjanijiet ta' kontinġenza, eżerċizzji ta' simulazzjoni, u pjanijiet ta' azzjoni biex dawn il-pesti jinqerdu. Il-Kummissarju Vytenis Andriukaitis, li hu inkarigat mis-Saħħa u s-Sikurezza Alimentari, filwaqt li laqa' l-adozzjoni ta' din il-lista, qal: “Is-saħħa tal-pjanti ilha għal dawn l-aħħar ħames snin, waħda minn tal-ewwel fil-lista tal-aġenda tal-mandat tiegħi. Għal din ir-raġuni inħossni kuntent b'mod speċjali li ngħodd din il-prijoritizzazzjoni fost il-ħidmiet mitmumin tiegħi, għaliex din se tgħin lill-Istati Membri u lill-UE kollha jitħejjew aħjar u jieħdu l-azzjoni bikrija kontra dawn il-pesti tal-pjanti li huma tant perikolużi. Fl-istess ħin ikunu qegħdin jikkontribwixxu għall-Patt Ekoloġiku Ewropew li l-għan tiegħu hu li nħarsu l-bijodiversità, l-ekosistemi naturali, u l-agrikultura fl-UE.” Tibor Navracsics, il-Kummissarju Ewropew għall-Edukazzjoni, il-Kultura, iż-Żgħażagħ u l-Isport, responsabbli miċ-Ċentru Konġunt tar-Riċerka, żied jgħid: “Biex inħarsu b'mod effettiv il-pjanti tagħna u l-kwalità ta' ħajja taċ-ċittadini tagħna, l-ewwel ma rridu nagħmlu hu li niskopru x'inhu l-impatt negattiv fuq l-ekonomija, fuq l-ambjent u fuq is-soċjetà tagħna ta' pesti bħall-ħanfusa Ġappuniża jew il-marda tat-tbajja' suwed taċ-ċitru. Bis-saħħa ta' indikatur ġdid li tfassal miċ-Ċentru Konġunt tar-Riċerka, issa nistgħu nistmaw il-ħsara li jagħmlu dawn il-pesti fuq bosta dimensjonijiet, anki dawk li huma l-inqas tanġibbli, bħalma huma l-pajsaġġ u l-wirt kulturali, jew il-bijodiversità u l-ekosistemi. B'hekk stajna nidentifikaw l-agħar 20 fost il-pesti, li rridu niffukaw l-isforzi tagħna fuqhom.” Il-pesti jintagħżlu abbażi ta' valutazzjoni li jwettqu ċ-Ċentru Konġunt tar-Riċerka (il-JRC) tal-Kummissjoni u l-Awtorità Ewropea dwar is-Sigurtà fl-ikel (l-EFSA). Din il-valutazzjoni tqis il-probabbiltà li l-pesti jinxterdu, li jistabbilixxu ruħhom, u l-konsegwenzi ta' dawk il-pesti għall-Unjoni. Il-fehmiet ta' Grupp ta' Esperti f'din il-materja u l-fehmiet tal-pubbliku li ngħataw permezz tal-portal tar-Regolamentazzjoni Aħjar, tqiesu wkoll. Pereżempju, il-metodoloġija l-ġdida turi li l-batterju taż-Xylella fastidiosa, il-pest li jagħmel l-aktar ħsara fl-għelejjel agrikoli, fosthom il-frott, jista' jikkawża telf ta' produzzjoni annwali ta' €5.5 biljun, u jaffettwa 70% tal-valur tal-produzzjoni fl-UE tas-siġar taż-żebbuġ ix-xjuħ (li jkollhom iktar minn 30 sena), u 35% tal-valur tal-produzzjoni tas-siġar taż-żebbuġ li huma iżgħar, f'xenarju li fih il-batterju jinfirex madwar l-UE kollha. Minbarra l-impatti fuq il-produzzjoni, il-pesti jkollhom għadd ta' effetti indiretti fuq firxa wiesgħa ta' setturi ekonomiċi iktar 'il fuq u iktar 'l isfel fil-katina tal-attivitajiet. Pereżempju, kieku kellha tinfirex is-susa Asjatika (Anoplophora glabripennis) madwar l-UE kollha, tista' tkun il-kawża diretta tat-telf ta' aktar minn 5% tas-siġar ta' bosta speċijiet forestali tal-UE, bħalma huma l-alnu, il-fraxxnu, il-fagu, il-betula, l-ulmu, l-aġġru u l-platanu. Dawn is-siġar huma stmati għall-valur ta' €24 biljun, u l-impatt ekonomiku iktar 'il fuq fis-settur tal-forestrija jista' jwassal sa €50 biljun. Kuntest L-Artikolu 6(2) tar-Regolament (UE) 2016/2031 tal-Parlament Ewropew u tal-Kunsill dwar il-miżuri protettivi kontra l-pesti tal-pjanti jagħti s-setgħa lill-Kummissjoni li tadotta l-atti delegati li jissupplimentaw dak ir-Regolament billi tistabbilixxi lista ta' pesti ta' prijorità. L-Att Delegat kien adottat mill-Kummissjoni fl-1 ta' Awwissu 2019. Wara dan kien hemm perjodu ta' skrutinju ta' xagħrejn, tul dan iż-żmien, la l-Kunsill u lanqas il-Parlament ma għamlu oġġezzjoni. U b'hekk, issa r-Regolament ġie ppubblikat u jista' jidħol fis-seħħ. Għal aktar informazzjoni: DĠ SANTE: Saħħa tal-Pjanti Il-linja ewlenija fis-sit taċ-Ċentru Konġunt tar-Riċerka dwar l-impatt potenzjali tal-pesti ta' prijorità. L-Awtorità Ewropea dwar is-Sigurtà fl-Ikel